Στο Ισραήλ ο Πρόεδρος Ομπάμα
για τον «άρρηκτο» δεσμό ΗΠΑ-Ισραήλ μίλησε ο αμερικανός Πρόεδρος και για την ανάγκη «για ειρήνη στο Ισραήλ και στη Μέση Ανατολή»
«Η Συμμαχία μας είναι αιώνια» δήλωσε ο Μπαράκ Ομπάμα πατώντας στο ισραηλινό έδαφος, για πρώτη φορά από την εκλογή του στην προεδρία των ΗΠΑ. Ο Μπαράκ Ομπάμα έγινε δεκτός στην προεδρική οικεία από τον Σιμόν Πέρες μετά την υποδοχή του από παιδιά που τραγούδησαν κρατώντας σημαίες του Ισραήλ και των Ηνωμένων Πολιτειών. Οι δύο άνδρες περιηγήθηκαν στον κήπο της προεδρικής οικείας, όπου βρίσκεται φυτεμένο το δένδρο που είχαν δωρίσει οι Ηνωμένες Πολιτείες στο Ισραήλ. Απευθυνόμενος στον Πρόεδρο Ομπάμα, ο Ισραηλινός ομόλογος του Σιμόν Πέρες, τόνισε: «Το μήνυμα σας είναι ξεκάθαρο. Ο σκεπτικισμός δεν θα νικήσει. Η Ειρήνη στην περιοχή δεν είναι απλώς ελπίδα, αλλά πιθανότητα. Υποστηρίζω πλήρως την έκκληση σας. Δεν υπάρχει άλλος τρόπος για να κάνουμε το μέλλον καλύτερο, δεν υπάρχει πιο ιδανικός ηγέτης για να κάνει κάτι τέτοιο εφικτό». Στην δήλωση του, ο Μπαράκ Ομπάμα, επαναδιατύπωσε τη δέσμευση της Αμερικής ως προς την ασφάλεια του Ισραήλ, μίλησε για τον «άρρηκτο» δεσμό μεταξύ των δύο κρατών και για την ανάγκη «για ειρήνη στο Ισραήλ και στη Μέση Ανατολή». «Οι Ηνωμένες Πολιτείες θα παραμείνουν ο καλύτερος σύμμαχος του Ισραήλ. Θα εργαστούμε μαζί ώστε τα παιδιά της περιοχής να έχουν την ευκαιρία να ζήσουν με ασφάλεια, ειρήνη, και ευημερία». Την Πέμπτη, ο πρόεδρος Ομπάμα θα μεταβεί στη Δυτική Όχθη για να πραγματοποιήσει συνάντηση με τον Παλαιστίνιο Πρόεδρο Μαχμούντ Αμπάς και με τον Πρωθυπουργό, Σαλάμ Φαϊάντ. Την Παρασκευή, ο Πρόεδρος Ομπάμα θα επισκεφτεί την Ιορδανία, στην οποία οι Ηνωμένες Πολιτείες έχουν προσφέρει βοήθεια για την υποδοχή χιλιάδων προσφύγων από τη Συρία.